﻿Scrisoare deschisă dlui tov. Voronin. 
 
       Dle tov. Voronin! 
   Îndrăznesc să mă adresez Dvs în această formă întrucît sunt sigur că ceea ce vă voi spune în 
rîndurile de mai jos exprimă poziţia majorităţii populaţiei R.Moldova. Iar pentru a mă face înţeles şi de 
Dvs chiar de la început am să întocmesc un mic dicţionar. Aşadar: 
 
- Ţară – România în frontierele ei de pînă la invazia sovietică din 28 iunie 1940; 
- R.Moldova – colţ de ţară, o parte a teritoriului României ruptă de la trupul ei în mod criminal şi 
mişelesc în 1940, anomalie istorică, consecinţă directă a Pactului Molotov-Ribbentrop, coadă de 
şopîrlă, Republica Ribbentrop-Molotov…; 
- Român = moldovean = muntean = oltean = ardelean = bucovinean = dobrogean = bănăţean = 
crişănean ş.a.m.d.; 
- Popor moldovenesc – există doar în imaginaţia unor rătăciţi, mancurţi, tîmpiţi sau ocupanţi ruşi;  
- Patria mea este România în frontierele ei fireşti de pînă la 1940; 
- identitate moldovenească – nu există!!! Etnonimul „moldovean” provine de la rîul Moldova, la fel ca şi: 
„oltean” – de la rîul Olt, crişănean – de la rîul Criş, mureşan – de la rîul Mureş ş.a.m.d. Întrucît rîul 
Moldova curge prin România şi nu prin R.Moldova, Dvs n-aveţi dreptul să vă numiţi „moldovean” ci mai 
degrabă –BÎCEAN, după analogie, deoarece prin capitala „Ţării” Dvs curge rîul Bîc…; 
- separatişti… - cei mai mari separatişti sunteţi dvs în persoană şi ortacii Dvs, toţi cei care vreţi cu tot 
dinadinsul să menţineţi această aşchie de Pămînt românesc şi de Neam Românesc separate de trupul 
Ţării şi de fraţii noştri din dreapta Prutului, toţi cei care vreţi să înveşniciţi consecinţele odiosului Pact 
Molotov – Ribbentrop; vi se potriveşte de minune calificativul de „urmaşi ai lui Hitler şi Stalin”… Cei de 
la Tiraspol nu fac decît să vă urmeze exemplul…; 
- comunist în R.Moldova = fascist (x 2), a urî de moarte populaţia majoritară românească din stînga 
Prutului, tot ce-i românesc, România, doar pentru că există…; 
- PCRM - partid impostor, ilegal, uzurpator şi criminal, exponentul intereselor ruseşti în aceste teritorii, 
reminiscenţă a trecutului sovietico-stalinist, duşman de moarte al Poporului Român!; 
- democraţie în cadrul unui regim comunist – gheaţă prăjită…; 
- integrare europeană în stil comunist – a sta cu fundul spre apus  şi cu faţa spre Moscova; 
- poporul Moldovei… - nu există aşa ceva, corect ar fi: populaţia R.Moldova; 
- statalitatea R.Moldova, statalitatea poporului moldovenesc – aberaţii în capul comuniştilor, ocupanţilor 
şi trădătorilor de Ţară şi Neam!; 
- a fi patriot în R.Moldova  = a fi UNIONIST, a lupta pentru Reîntregirea Ţării şi Neamului Românesc, 
pentru lichidarea consecinţelor Pactului Molotov-Ribbentrop; 
- existenţa R.Moldova ca stat independent = stingerea fiinţei naţionale în aceste teritorii…; 
  
  Aceste noţiuni de bază, odată lămurite, vă declar , dle tov. Voronin ( că „preşedinte” nu mi se 
învîrteşte limba să vă spun), că şi eu sunt profund dezamăgit de discursul Preşedintelui meu şi al 
tuturor românilor dl Traian Băsescu! Astfel, dlui se „laudă” că România a fost primul stat care a 
recunoscut „independenţa” R.Moldova şi a stabilit relaţii diplomatice cu aceasta… De fapt dlui îşi 
asumă nişte „merite” care nu-i aparţin. Recunoaşterea independenţei R.Moldova este opera 
camaradului Dvs de idei, tov Iliescu… Nu-mi convine nici cînd afirmă că România n-are „pretenţii 
teritoriale” faţă de R.Moldova şi că respectă „Independenţa” şi „integritatea teritorială” a acesteia… Nu-
mi convine nici cînd afirmă că România are obligaţia morală să le restituie etnicilor români din 
R.Moldova cetăţenia română de care au fost lipsiţi în mod abuziv, fără voia lor… Şi ştiţi de ce? Fiindcă 
românii din teritoriile româneşti înstrăinate şi-au pierdut în primul rînd Ţara şi, în consecinţă, şi 
cetăţenia română! Iată de ce mai potrivit ar fi fost ca Preşedintele tuturor românilor să fi pus problema 
prin prisma nulităţii Pactului Molotov-Ribbentrop şi necesităţii imperioase a lichidării consecinţelor 
acestuia… Cu atît mai mult că şi cele două ţări semnatare – URSS şi Germania - au condamnat „pactul 
diavolului” şi l-au declarat nul „ab initio”… De altfel, şi R.Moldova a procedat la fel… S-ar putea să-mi 
reproşaţi că şi eu mă număr printre semnatarii Declaraţiei de Independenţa a R.Moldova… Asta pentru 
cei neavizaţi… Vă amintesc că în Declaraţia de Independenţă a R.Moldova este stipulat că „R.Moldova 
este liberă să-şi hotărască prezentul şi viitorul în spaţiul etnic şi istoric al devenirii sale naţionale…” Ori, 
trebuie să fii tîmpit cu totul, ca să nu-ţi dai seama că acest spaţiu nu este altceva decît România în 
frontierele ei de pînă la invazia sovietică din 1940! Aşa, deci, pe mine însăşi Declaraţia de 
Independenţă, pe care am semnat-o în calitatea mea de deputat în Parlamentul de la Chişinău din 
acea perioadă, mă obligă să fac tot ce depinde de mine  pentru lichidarea consecinţelor Pactului 
Molotov-Ribbentrop, pentru readucerea acestor teritorii româneşti înstrăinate  acasă, la trupul Patriei-
mamă România!  Eu înţeleg că Dvs sunteţi categoric împotrivă… Dvs (şi fecioraşului Dvs, şi acoliţilor 
Dvs…) vă trebuie „Ţară”… Căci ce-aţi fi Dvs fără „Ţară”? Ce aţi fi Dvs într-o Românie Reîntregită? 
Nişte maimuţoi care n-au nici vorbirea articulată, care nici de ciobani n-aţi fi buni… Noi, însă, cei mulţi 
şi oropsiţi,  am avea numai de cîştigat! Numai pe seama dispariţiei preşedinţiei, parlamentului, 
guvernului, armatei, poliţiei, ministerelor, ambasadelor, raioanelor, vămilor şi altor structuri parazitare 
am economisi circa 1 mld de dolari SUA! Dar să revenim la Declaraţia Preşedintelui tuturor românilor 
Traian Băsescu… Sunt de acord, în R.Moldova nu locuiesc doar români: mai sunt şi ucraineni, şi ruşi, 
şi găgăuzi, şi bulgari, şi evrei şi reprezentanţi ai altor etnii… Şi totuşi, majoritatea covîrşitoare (circa 
80%) o constituie ROMÂNII, chiar dacă Dvs afirmaţi că români sunt doar 2%, iar restul – moldoveni… 
De la neînţelegerea de către Dvs şi satrapii Dvs a unui adevăr axiomatic, că moldovenii, la fel ca şi 
muntenii, oltenii, ardelenii, bucovinenii, dobrogenii ş.a.m.d. sunt cu toţii români, părţi ale unuia şi 
aceluiaşi popor – Poporul Român – şi că vorbesc cu toţii o singură limbă – LIMBA ROMÂNĂ - se trag 
toate problemele în societatea „moldovenească” pe care v-o doriţi democratică şi prosperă… Astfel, 
instabilitatea în R.Moldova este generată anume de  nerecunoaşterea identităţii româneşti a populaţiei 
băştinaşe şi majoritare din R.Moldova, de „moldovenismul primitiv şi agresiv” pe care-l promovaţi şi nu 
de „Românismul agresiv” pe care-l imputaţi Preşedintelui Băsescu… Nu România a stat în spatele 
manifestanţilor din Piaţa Marii Adunări Naţionale din 6 şi 7 aprilie curent, cînd circa 10.000 de tineri 
scandau într-un glas: „Jos hotarul de la Prut!”, „Unire, fraţi români!”, „Trăiască, trăiască, trăiască şi-
nflorească, Moldova, Ardealul şi Ţara Românească!”,  „RO-MÂ-NI-A!” ş.a.m.d. Vă este greu să 
acceptaţi că asta-i starea de spirit a tinerei generaţii, pe aceştia nu-i mai păcăliţi că nu sunt români şi 
că vorbesc „maldavineşti”, ei ştiu prea bine că Basarabia este Pămînt Românesc şi cum a apărut pe 
harta politică a lumii un asemenea stat surogat pe nume –R.Moldova… Ar mai trebui să ştiţi, dle 
general sovietic de miliţie, că minciuna are picioare scurte, tot ce-i zidit pe minciună – mai devreme sau 
mai tîrziu, se va nărui! Nu UNIONIŞTII sunt pericolul pentru „statalitatea R.Moldova” ci însăşi existenţa 
acestei anomalii istorice – R.Moldova – este pericolul cel mai mare, repet, existenţa şi în continuare a 
R.Moldova ca „stat independent” este echivalentă cu ştergerea fiinţei naţionale româneşti din aceste 
teritorii… Ştiu, ştiu, Dvs asta şi urmăriţi: să plecăm cu toţii, noi, românii, de aici şi să aduceţi în locul 
nostru ruşi şi atunci cînd aceştia vor deveni majoritari, să repetaţi scenariile din Abhazia şi Osetia de 
Sud… Mă rog ca bunul Dumnezeu să lumineze mintea tuturor conaţionalilor mei (inclusiv noilor 
parlamentari şi viitorului „Preşedinte”), ca aceştia să îmbrăţişeze cu toţii dezideratul de Reîntregire a 
Ţării şi Neamului Românesc ca unică soluţie de a ne salva de la pieire şi a ne conserva fiinţa naţională 
şi de a ne integra în Uniunea Europeană, că nu de alta dar R.Moldova se va integra de una singură, ca 
stat independent,  în UE, cînd va zbura porcul!  
Iar noi n-avem prea mult timp la dispoziţie: deja am rămas doar 55%, peste vre-o cîţiva ani, dacă ne 
vom tot screme să fim „independenţi” vom rămînea în minoritate, iar de aici pînă la dispariţia totală nu 
rămîne decît un singur pas… Şi tare mă tem că accelerarea procesului de acordare a cetăţeniei 
române în condiţiile existenţei şi în continuare a R.Moldova ca stat independent, va accelera acest 
proces, asta dacă şi viitorii guvernanţi vor urma şi ei calea „Independenţei”, iar România nu va acţiona 
pe toate căile în sensul Reunificării României, lichidării consecinţelor Pactului Molotov – Ribbentrop în 
cel mai scurt timp… 
Şi în încheiere, dle tov Voronin, vă sugerez să daţi dovadă Dvs primul de spirit de iniţiativă şi să făuriţi 
UNIREA şi vă asigur că toate păcatele Dvs vor fi iertate, iar eu, duşmanul Dvs de moarte, voi fi cel care 
va iniţia colectarea bănuţ cu bănuţ de la oropsiţii ăştia de „moldoveni” şi vă vom ridica un monument de 
aur, pe piedestalul căruia va fi inscripţionat: VORONIN-ÎNTREGITORUL! Ce ziceţi? 
 
 
       Cu tot nerespectul – Ilie Bratu, fost deputat, unul dintre semnatarii Declaraţiei de Independenţă… 
